Konstantinas Brankušis

**Konstantinas Brankušis** (Brinkušis, Brankuzis, , 1876 m. vasario 21 d., Hobita, Goržo apskritis, Rumunija – 1957 m. kovo 16 d., Paryžius) – XX a. rumunų skulptorius, daugiausiai dirbęs Prancūzijoje. Šiuolaikinės abstraktyviosios skulptūros pradininkas.

## Biografija
Konstantinas Brankušis gimė 1876 m. vasario 21 d. Hobitos kaime Goržo apskrityje Rumunijoje. Jo tėvai Nikolas ir Marija buvo valstiečiai. K. Brankušis nelankė pradinės mokyklos, dirbo piemeniu šeimos ir kituose ūkiuose. Būdamas vaiku išmoko drožinėti figūrėles iš medžio. 1885 m. jis persikėlė į Tirgu Žiu miestą ieškotis darbo. Krajovos mieste jį parėmė vietos pramonininkas ir jis 1894−1898 m. mokėsi Krajovos menų ir amatų mokykloje. 1896 m. keliavo į Vieną, trumpam dirbo medžio skulptūrų drožėju. 1898−1901 m. mokėsi Bukarešto nacionalinėje menų mokykloje. 1903 m. K. Brankušis atliko karinę tarnybą ir susidomėjo avangardiniu Europos menu, ypač O. Rodeno, išvyko į Miuncheną. 

1904 m. K. Brankušis atvyko į Paryžių ir 1905 m. įstojo į Aukštąją dailės mokyklą. 1906 m. Rudens Salone buvo eksponuotos K. Brankušio skulptūros, jis susitiko su Ogiustu Rodenu. Nuo 1907 m. K. Brankušis pastoviai gyveno Paryžiuje, tačiau nuolat grįždavo į Bukareštą, beveik kasmet organizuodavo tėvynėje parodas. Paryžiuje jo draugais buvo Marselis Diušanas, Fernanas Ležė, Anri Matisas, Amedėjas Modiljanis, Anri Ruso. Jau šiuo ankstyvuoju kūrybos laikotarpiu originali K. Brankušio skulptūra pradėjo įtakoti kitus menininkus, pavyzdžiui, A. Modiljanį.

1913 m. penkios K. Brankušio skulptūros buvo eksponuotos parodoje Niujorke. 1914 m. Niujorke įvyko pirmoji K. Brankušio personalinė paroda Alfred Stieglitz galerijoje „291“. K. Brankušis nepriklausė konkrečiai XX a. pradžios modernistinei meno srovei, bet siejo save su Francis Picabia, Tristan Tzara ir kitais dadaistais. 1926 m. K. Brankušis du kartus keliavo į JAV sudalyvauti savo personalinėse parodose Niujorke. 1927 m. JAV buvo iškelta pagarsėjusi byla, kai muitininkai apmokestino įvežamą eksponavimui K. Brankušio skulptūrą „Erdvės paukštė“ kaip metalo gabalą. Teismas visgi nusprendė, kad tai meno kūrinys. 1930-aisiais K. Brankušis daug keliavo. Lankėsi Indijoje Induro maharadžos kvietimu, Egipte, daugelyje Europos šalių. 1935 m. jis buvo užsakytas sukurti karo memorialą Rumunijoje, Tirgu Žiu mieste. Po 1939 m. K. Brankušis dirbo Paryžiuje. Paskutinę skulptūrą sukūrė 1949 m. 

1952 m. K. Brankušis priėmė Prancūzijos pilietybę. Skulptorius mirė 1957 m. kovo 16 d. Paryžiuje. Palaidotas Monparnaso kapinėse. Daugiau nei 80 savo skulptūrų palikimu paliko Paryžiaus šiuolaikinio meno muziejuj. K. Brankušis kūrė elegantiškų formų ir kruopštaus užbaigimo bronzines ir marmuro skulptūras. Jis domėjosi ir buvo įtakotas primityvaus Afrikos tautų meno, rumunų liaudies medžio drožybos. K. Brankušio skulptūra „Madam L. R.“ 2009 m. viešo aukciono metu buvo parduota už 29,185 mln. eurų (37,623 mln. JAV dolerių).

## Kūrinių galerijos
* K. Brankušis Wikimedia projekte
* wikiart.org
* K. Brankušio kūriniai Niujorko šiuolaikinio meno muziejaus svetainėje
* K. Brankušio kūriniai Pompidu centre Paryžiuje
* K. Brankušio kūriniai Gugenheimo muziejaus svetainėje 

## Šaltiniai

* guggenheim.org/ 
* Encyclopaedia Britannica